Brendan & Bianca se elegante troue - Mooi Troues
Brendan & Bianca se elegante troue
Brendan het die mooiste blou oë, glimlag en bene. Hy het 'n hart van goud, is altyd behulpsaam en is my beste vriend. Toe ek vra wat het hom aanvanklik na my aangetrek het hy ook dadelik gesê dat dit my definitief my groot, blou oë en glimlag was. Brendan het toe maar sy moed bymekaar geskraap en my nommer gevra. Ek sou gewoonlik die verkeerde nommer vir mense gee, maar hierdie aand was anders. Ons het daardie volgende oggend begin boodskappe aan mekaar stuur. Al het ons net oor die telefoon gesels, het ek geweet dit is waar ek wou wees. Hy het presies dieselfde gevoel. Na 'n maand se gesels het ons besluit dat hy vir my in Hartenbos moes kom kuier. Omrede ek die jongste van drie dogters is, was my ouers nie baie beïndruk toe ek sê dat 'n vriend vir my gaan kom kuier nie. Daardie Vrydag kon ek nie wag om by die huis te kom nie. Ek het huistoe gejaag op my Vuka, want iemand baie spesiaal het gewag. Ons het daarna om die beurt elke tweede naweek vir mekaar gaan kuier. Vir twee en 'n half jaar lank het ons 'n langafstand verhouding gehad. Brendan het die een Desember vakansie vir my in Hartenbos kom kuier. Toe hy moes terug het die trane omtrent geloop. Binne 'n week het hy hier 'n werk en 'n huis gekry. Dinge kon nie beter nie, want ons drome het waar geword – ons kon mekaar elke dag sien! Na jare se wag en skimpe het hy uiteindelik my ouers vir my hand gevra. Sy woorde aan my was: "Skat, ek gaan net gou apteek toe." – hy en my ouers het 'n uur en 'n half later by die huis gekom. Daardie Sondagoggend, het hy my ses uur kom wakker maak. Hy kon nie slaap nie en ek ook nie. Ons het met Cooper, ons Yorkshire terrier, op die strand gaan stap. Ek het iets verwag omdat sy Ma-hulle ons die Saterdagaand al kom verras het, maar het nie die boksie gesien nie. Daardie dag het ons besluit dat ons saam die lewe wil aandurf. Ons groei daagliks en raak net meer verlief op mekaar.
Ons het die aand van ons troue by die Cheetah Lodge, op Brandwag, oorgeslaap. Ons wittebrood was heelwat later. Vriende van ons wat die 20ste April in Kaapstad getrou het, het ons troue toe genooi en daarna sou almal op die MSC Sinfonia klim. Ek en Brendan het besluit om dit te doen, twee vlieë met een klap. Ons het die 19de Kaapstad toe gery, die voorreg gehad om hulle spesiale dag by te woon en daarna om die boot te klim. Ons albei wou dit al lank terug gedoen het. Dit was alles so onrealisties. Dit was fantasties. Ons was vir 5 dae op die MSC. Ons het die Donderdag uit Kaapstad vertrek. Daardie Saterdag het ons in Walvisbaai afgeklim en begin stap. Daar het ons 'n taxi gehuur en hy het ons Swakopmund toe gevat. Wat 'n belewenis! Ons was baie hartseer toe ons daardie Maandag moes terugkom huistoe.
Ek moet sê, ons het nogal by ons begroting gehou. Brendan is 'n begroting-man. Ons begroting was om en by R45 000. Ons ouers het ons baie met die venue en ekstras gehelp. Ons trou-koördineerders het ons ook vreeslik baie gehelp. Werner en Carel, die koördineerders, is baie goed met wat hulle doen en is glad nie daar om jou uit te byt nie. Hulle sal alles vir die bruidspaar doen en elke bietjie rek tot waar hulle kan.